潭州新學詩
作者：王安石
朝代：宋

paragraphs: 有嘉新學，潭守所作。
守者誰歟，仲庶氏吳。
振養矜寡，衣之褰襦。
黔首鼓歌，吏靜不求。
乃相廟序，生師所廬。
上漏旁穿，燥濕不除。
曰嘻遷哉，迫阨卑污。
當其壞時，適可以謀。
營地慮工，伐楩楠櫧。
撤故就新，爲此渠渠。
潭人來止，相語而喜。
我知視成，無豫經始。
公升在堂，從者如水。
公曰誨汝，潭之士子。
古之讀書，凡以爲己。
躬行孝悌，由義而仕。
神聽汝助，況於閭里。
無實而荂，非聖自是。
雖大得意，吾猶汝耻。
士下其手，公言無尤。
請詩我歌，以遠公休。